เขียนย่อหน้าเกี่ยวกับ ความหมายของงบแสดงสถานะทางการเงินส่วนบุคคล
งบแสดงสถานะทางการเงินส่วนบุคคล หมายถึง งบการเงินที่มีรายการประเภท สินทรัพย์ หนี้สิน และส่วนของความมั่งคั่งสุทธิ ทำให้รู้ว่ามีสินทรัพย์หรือหนี้สินทั้งหมดเท่าไหร่ สำหรับการทำงบการเงินด้านสินทรัพย์ จะแบ่งได้ 3 ประเภท คือ สินทรัพย์สภาพคล่อง สินทรัพย์เพื่อการออมและลงทุน และสินทรัพย์เพื่อใช้ส่วนตัว ส่วนการทำงบการเงินด้านหนี้สิน จะแบ่งได้เป็นหนี้สินระยะสั้นและระยะยาว ซึ่งเราไม่ควรมีหนี้ผ่อนชำระเกิน 35% ของรายได้ และการทำงบการเงินด้านความมั่งคั่งสุทธิ คำนวณได้จากการเอาสินทรัพย์รวมมาหักลบกับหนี้สินรวม ซึ่งจะเป็นส่วนที่เป็นสินทรัพย์ของเราจริง ๆ

บทเรียนจากย่อหน้านี้

งบแสดงสถานะทางการเงินส่วนบุคคล ( Personal Balance Sheet ) จะมีรายการประเภท สินทรัพย์ หนี้สิน และส่วนของความมั่งคั่งสุทธิ ทำให้รู้ว่ามี สินทรัพย์ หนี้สินทั้งหมดเท่าไหร่

ด้านสินทรัพย์ แบ่งเป็น 3 ประเภท คือ

1. สินทรัพย์สภาพคล่อง เช่น เงินสด เงินฝากธนาคาร ที่เรามีไว้ใช้หรือสำรองไว้ใช้ในครอบครัว ( ควรมีสินทรัพย์สภาพคล่องขั้นต่ำ 3 – 6 เท่าของค่าใช้จ่ายต่อเดือน )

2. สินทรัพย์เพื่อการออมและลงทุน เช่น กองทุนรวม หุ้นกู้ หุ้นสามัญ ที่ดิน คอนโด ( ควรมีสัดส่วนการออมขั้นต่ำ 10 % ของรายได้ )

3. สินทรัพย์เพื่อใช้ส่วนตัว เช่น รถ บ้าน เครื่องประดับ

ด้านหนี้สิน ไม่ควรมีหนี้ผ่อนชำระเกิน 35% ของรายได้ แบ่งเป็น 2 ประเภท คือ
หนี้สินระยะสั้น เช่น หนี้บัตรเครดิต หนี้ผ่อนสินค้า
หนี้สินระยะยาว เช่น หนี้บ้าน คอนโด

ด้านความมั่งคั่งสุทธิ ควรมีสินทรัพย์ในการลงทุนไม่ต่ำกว่า 50% ของความมั่งคั่งสุทธิ
ตัวเลขในส่วนนี้จะมาจาก ( สินทรัพย์รวม – หนี้สินรวม = ความมั่งคั่งสุทธิ )
“ความมั่งคั่งสุทธิ” จะทำให้เห็นถึงส่วนที่เป็นสินทรัพย์จริง ๆ นั่นเอง
ตัวอย่าง เช่น สินทรัพย์ คือ บ้าน มูลค่าตามราคาซื้อขายตลาด เท่ากับ 2 ล้านบาท แต่ยังมีหนี้บ้านที่ยังผ่อนกับธนาคารคงค้างอีก 5 แสนบาท เท่ากับว่า มูลค่าบ้านหลังนี้ ที่เป็นส่วนแท้จริงแล้วคือ 1.5 ล้านบาท และเมื่อนำ สินทรัพย์รวม หักลบ ด้วยหนี้สินรวม จะสามารถรู้ได้ว่า มูลค่าที่เป็นส่วนของตนเองนั้น มูลค่าแท้จริงเท่ากับเท่าไหร่
ความรู้ทางการเงิน